Nes kirkeruin

Nes kirkeruiner ligger på neset ved Vormsund, der elvene Vorma og Glomma møtes i Nes kommune i tidligere Akershus, nå Viken fylke. Kirken ble opprinnelig oppført av stein i romansk stil som langkirke, trolig i første halvdel eller rund midten av 1100-tallet, men den ble utvidet og ombygget flere ganger. Kirkestedet var trolig opprinnelig en førkristen offerplass. Ifølge Riksantikvaren kan det også ha stått en trekirke der på 1000-tallet, altså før steinkirken ble bygget.Det opprinnelige kirkebygget var en langkirke med kort kor med apside. Riksantikvaren antar at koret med apsiden ble revet på 1200-tallet og at skipet ble tilført en nytt, lengre rektangulært kor. Videre rives koret og skipet forlenges til en gotisk langkirke, trolig rundt år 1300 eller tidlig på 1300-tallet, men det er vanskelig å finne beviser for gotiske buer i ruinen.Kirkeruinene er et populært samlingspunkt for bryllup, gudstjeneste, konserter og andre kulturaktiviteter.


== Bygningshistorie ==
Det opprinnelige kirkebygget var fra 1100-tallet og ble senere påbygd flere ganger. 1100- tallskirken besto av et smalt skip og apsis, som man i dag kan se rester av i bakken. På 1200-tallet ble koret utvidet til et rektangulært kor, som var noe smalere enn skipet. En gang på 1300-tallet ble koret ytterligere utvidet, slik at kirken ble en rektangulær langkirke.
Kirken ble satt i brann under krigen mot Sverige i 1567, men gjenreist senere.
I 1697 kirken ombygget til en korskirke, hvorpå tverrskip og kor tilføyes. På samme tid ble Vår Frelsers kirke i Oslo bygd (den nåværende Oslo domkirke), og dette sto som modell for Nes kirke. Dette var i prost Jens Colstrups tid, og han brukte sitt store kontaktnett til å skaffe kirken nytt barokkinteriør.
Kirken brant ned i 1854 etter et lynnedslag og ble på grunn av rasfare ikke gjenoppbygd på sin daværende plass, men flyttet et par kilometer vekk fra Glomma.Noe av inventaret fra den gamle kirken ble reddet under brannen og befinner seg i dag i den nyere Nes kirke fra 1860. Det dreier seg om altertavlen, som er et mesterstykke i tysk barokkstil fra 1661 av treskjæreren Abel Schrøder d.y., og døpefonten fra 1100-tallet med tilhørende himling og prekestol. I tillegg er det såkalte Colstrup-epitafiet bevart; øvrige intakte gjenstander er det manieristiske Maria Bebudelse-maleriet fra 1700-tallet, samt lysekronen som Colstrup forærte sin fjerde kone som morgengave ved deres bryllup i 1704.


== Restaurering og bevaring ==
Kirkeruinenes første konserveringsarbeid ble påbegynt rundt første verdenskrig, da området ble sikret. Det ble gjort ytterligere konservering i 1930-årene. Det er imidlertid Sigrid Christies og Håkon Christies omfattende utgravinger i 1958 som har gitt oss det meste av kunnskap om kirkeruinenes historie.  På 2000-tallet ble det gjort sikringstiltak som en del av Riksantikvarens «Bevar forfallet»-program. Kirkeruinene var da stengt for arrangementer inne i selve ruinen.
Nes kirkeruiner inngår i Nes samlinger. Et klokketårn bekostet og reist av Årnes Rotaryklubb ble innviet i 2010.


== Bilder og video ==


=== Video av Nes kirkeruiner i 2017 ===


=== Nes kirkeruiner i 2005 ===

		
		


=== Nes kirkeruiner før restaureringen i 1936 ===

		
		
		


== Referanser ==


== Eksterne lenker ==
Sigrid Christie og Håkon Christie: Nes gamle kirke i «Norges kirker»
Nes kirkeruiner i Riksantikvarens ruinprosjekt (PDF)
Kulturminneløypa
«Nes kirkeruin». Kulturminnesøk. Riksantikvaren – Direktoratet for kulturminneforvaltning. 
Nes kirkeruin på Kulturnett Akershus